Сям’я Таццяны і Сяргея Сысоевых мае сапраўдны скарб. Ён праўда, не пераліваецца на сонцы, не слепіць вочы багаццем, а сто разоў на дзень можа абняць, прызнацца ў шчырай любові, залівіста засмяяцца і праспяваць любімую песеньку. Дачушка Злата – вось галоўны скарб і свята Сысоевых, іх сапраўднае “золата”. Калі яе ручкі абвіваюцца вакол мамінай шыі – ніякіх упрыгожванняў не трэба. А тата намагаецца стрымаць усмешку на вуснах, калі дачушка разгублена перад чарговым выбарам: апрануць сукенку ў гарошынкі або ружовую спаднічку?